Onderwysdepartement in Gauteng onderbestee bykans R1 miljardArgieffoto Die Gautengse departement van onderwys het in die 2018’19-boekjaar bykans R1 miljard onderbestee. Dít volgens die DA in die provinsie, wat sê dit is onaanvaarbaar dat die departement versuim om sy begroting behoorlik te bestee, gegewe die enorme uitdagings waaronder skole in die provinsie elke dag steier. Die bedrag is pas in die departement se jaarverslag bekend gemaak. “Skoolinfrastruktuur gaan agteruit, dit verouder en klasse is oorvol. Die omstandighede by talle skole dra geensins by tot ŉ omgewing waar onderrig kan plaasvind nie,” het Khume Ramulifho, ŉ DA-lid van die Gautengse wetgewer, gesê. “Die geld wat nié bestee is nie, kon gebruik geword het om verbeterings aan te bring waar dit regtig nodig is.” Die DA sê die geld kon onder meer gebruik word om tien asbesskole in die provinsie te vervang. “Die departement se prioriteit moet wees om alle asbesskole te vervang, gevolg deur die herstel van alle ablusiefasiliteite en die instandhouding van skole se infrastruktuur. “Die geld is ongelukkig aan die tesourie teruggee, omdat die departement versuim het om dit te gebruik,” het Ramulifho gesê. Die DA sê die onderbesteding dui op ŉ gebrek aan behoorlike beplanning deur die departement. “Dié geld kon talle skole gehelp het, al is die begrotingstoekennings reeds nie voldoende nie.”